Mille Fabulae et Una (Laura Gibbs’s Aesop): Fabulae 1-10 
cum Paraphrasibus a Davo Circulo (David Ring) Conscriptis 


1. Leo et Canis. 

Occurrit canis leoni et iocatur, “Quid tu, miser, exhaustus inedia, 
percurris silvas et devia? Me specta pinguem ac nitidum, atque 
haec non labore consequor, sed otio.” Tum leo, “Habes tu 
quidem tuas epulas, sed habes stolide etiam vincula. Tu servus 
esto, qui servire potes; equidem sum liber, nec servire volo.” 

Canis leoni obviam iit huic deridens, “Quare tu, infelix, fame 
fere confectus, silvas solitudinesque pererras? Ecce! Ego sum 
opimus atque lautus et his adeptus sum haud propter sudorem, 
sed sine cura.” Tunc leo, “Tibi sane est cena, sed haud honeste 
etiam cum catenis. Fruere servitute tua, qui domari potes; ego 
quidem nullius imperio pareo.” 

2. Leo Iratus et Puteus. 

Leo olim, iratus et odio furens, dum leonem alium elapsum 
quaerit quem mactet, in puteum offendit. Inspicit; suam 
imaginem in liquore pictam videt. Sibi credit hunc hostem 
adesse quem vult; irruit, et perit. Saepe furiosi plus sibi quam 
aliis nocent. 

Quondam leo, incensus et maxima cum invidia permotus, cum 
leonem alium fugatum peteret, caedis cupidus, puteum invenit. 
Puteo inspecto, simulacrum suum in aqua pictum sentit. Se 
putat esse inimicum quaesitum; insilit atque moritur. 
Nonnumquam insani magis se quam alios incommodo afficiunt. 

3. Leo Furens et Caprea. 

Conspecto leone furente, “0 miseram et infelicem conditionem 
bestiarum,” inquit caprea, “siquidem etiam furiosos habiturae 
sumus leones, quorum mentis et rationis compotum saevitiam 
intolerabilem esse experimur.” 

Ubi leonem ira inflammatum vidit, capra quaedam locuta est, 
“Quam calamatosa ac funesta est fortuna ferarum, 
quandoquidem inter nos erunt leones quoque magna cum ira 
conciti, quippe qui sani crudelitatem non ferendam nobis 
inferunt.” 

4. Leo et Tauri Duo. 

In duos tauros leo faciebat impetum, lautas sibi epulas quaerens. 
Illi, coniunctis viribus, opponunt cornua, medios ne irruere 
possit leo. Duobus ergo impar leo viribus, dolo agere coepit, 
sicque est allocutus alterum, “Amicum tuum si prodideris mihi, 
incolumem hinc ego te dimittam.” Qua usus fraude, facili 
utrum que necavit negotio. 

Duo tauros oppugnabat leo, cenam sumptuosam petens. Ii, vim 
hostis sustinentes una, obiciunt cornua sua, ut impetum leonis 
resistant. Leo igitur, defensioni duplici dispar, insidias struebat 
itaque locutus alteri, “Sodalem tuum si tradideris mihi, intactum 
te abire patiar.” Quem dolum adhibens, nullo labore ambos 
occidit. 

5. Leo, Lepus, et Cerva. 

Leo, dormientem leporem nactus, confestim eum devorare 
parabat. Cervam interim praetereuntem conspicatus, relicto 
lepore, eam persequi coepit. Lepus interea, strepitu excitatus, 
inde fugam abripuit. Leo autem, postquam cervam longe est 
insecutus nec eam adsequi potuit, ad leporem reversus est. Sed 
eum quoque fuga elapsum cum reperisset, “Ego mehercule digna 
patior,” inquit, “quia, paratam in manibus escam reiiciens, 
incertam volui spem sequi.” 

Leo, cuniculum somno deditum assecutus, sine mora eum 
consumpturus erat. Tum simul atque appropinquantem cervam 
conspexit, cuniculum reliquit ad illam petendam. Dum haec 
aguntur, cuniculus, sonitu suscitatus, illinc effugit. Sed leo, 
quamquam cervam diu subsecutus est, eam rapere vix potuit 
itaque ad cuniculum rediit. Cum primum autem eum etiam 
effugisse sensisset, “Edepol! Merito hoc suffero,” inquit, “quod, 
praesentem in manibus epulam aspernans, in re dubia spem 
repositam habui.” 

6. Leo et Equus. Venit ad equum comedendum leo. Carens 
autem prae senecta viribus, meditari coepit artem. Medicumque 
se esse profitetur verborumque ambagibus equum moratur. 
Equus dolo dolum, artem opponit arti; fingit se dudum in loco 
spinoso pupugisse pedem oratque ut inspiciens sententiam 
medicus educat. 

Leo equum comesum venit. Debilis vero propter senectutem, 
dolum faciebat. Medicum se fingens, circuitionibus verborum 
equum retardat. Equus insidiis insidias, machinam obicit 
machinae; simulat se diutius spinam in pede habuisse 
obsecratque ut pede inspecto consilium medicus det. 

Paret leo, at equus multa vi calcem leoni impingit et se continuo 
conicit in pedes. Leo, vix tandem ad se rediens, ictu enim prope 
exanimatus fuerat, “Pretium,” inquit, “fero ob stultitiam, et is 
iure effugit. Dolum enim dolo ultus est.” 

Annuit leo, sed equus pro viribus calcem leoni impellit et fugam 
confestim capit. Leo, cum demum ad se aegre rediret, nam 
percussione paene confectus erat, ad se allocutus est, “Damnum 
passus sum, propter amentiam, ac ille meritis suis elapsus est. 
Etenim insidias insidiis vindicavit.” 

7. Leo et Unicornis. 

Leo, fingens se infirmum, obviavit, claudicans, unicorni, 
adversario suo capitali et salutato eo dixit, “Qualitercumque 
actum fuerit inter nos hactenus, remittatur hinc inde, quod ego 
ulterius nulli nocere potero, prout vides, senio et variis 
incommodis debilitatus. Sed multum affectarem semel loqui 
cum coniuge mea, quae est in deserto, ante meam mortem et 
peterem a te ut accommodare mihi velis cornu tuum pro podio 
habendo in itinere, quia satis longum et forte est. Tibi remittam 
illud quam cito ad coniugem pervenero, et ad hoc tibi do fidem 
meam.” Unicornis vero, dictis eius omnibus credens et ipsius 
confictae miseriae compatiens, commodavit cornu suum et sic 
remansit inermis. Leo vero, modicum progrediens, fecit insultum 
in unicornem et, proprio cornu graviter vulnerans, devicit eum. 

Leo, simulans se aegrum et altero pede nuto ambulans, occurit 
unicorni, inimico suo maximo, atque, cum eum salvere iussisset, 
inquit, “Quomodocumque res nobiscum antea evenerint, omnia 
posthac parcenda sunt, nam nullo modo mihi erit iniuriae 
faciendae facultas, scilicet, iam in aetatem provecto defectoque 
detrimentis diversis. Sed ardenter cupio confabulari cum uxore 
mea, quae deserta inhabitat, semel saltem priusquam ex vita 
discedam; itaque te oro ut mihi mutuo des cornu tuum, quod est 
baculo longius validiusque, auxilio mihi iter facienti. Tibi id 
reddam, simul atque uxorem advenero, et hoc bona fide agam.” 
Quibus auditis, unicornis, credulus propter dolorem eius fictum 
magna cum misericordia affectus, cornu suum mutuo dedit atque 
tali modo semet ipsum telo unico privavit. Leo igitur, paulo 
propius appropinquans, eum oppugnavit. Quem telo suo 
identidem percussum, leo superavit. 

8. Leaena et Ursa. 

Erat leaena duos habens catulos. Exit autem ad venandum et 
venit quidam venator et catulos occidit et cum ipsorum pellibus 
discessit. Hoc videns, leaena contristata valde flebat. Ursa vero, 
tristitiam eius videns, venit ad eam dixitque ei, “Cur tristaris?” 
Illa respondit, “Quia venator catulos meos interfecit.” Ursa dixit, 
“Noli tristari; desine flere, quia passa es quod fecisti. Dic mihi, 
quid his annis comedisti?” Leaena respondit, “Carnes 
animalium.” Dixit ursa, “Quis tibi dabat?” Et ipsa, “Ego 
capiebam.” Et ursa, “Animalia quae capiebas parentes 
habebant?” Et illa, “Habebant.” Ursa ait, “Sic de filiis 
tristabantur ut tu nunc de tuis, et ipsa passa es sicut tu faciebas.” 
Haec audiens, leaena siluit et paenituit et, cames comedere 
desinens, fructus manducare incepit. 

Erat leaena quae duo catulos peperat. Discedit autem venatum. 
Deinde venator certus advenit et, catulis caesis, cum pelles 
eorum cepisset, abivit. Quo viso, leaena maxima cum tristitia 
lugebat. Deinde ursa, his rebus animadversis, venit et ad alteram 
allocuta est, “Quamobrem tantopere fles?” Cui respondit, 

“Quod venator catulos mihi occidit.” Ursa inquit, “Ne sis tristis; 
lacrimas tene, quia sustulisti quod egisti. Dic mihi, quid per hos 
annos edisti?” Leaena inquit, “Carnem bestiarum.” Ursa 
rogavit, “Quomodo nacta es?” Leaena respondit, “Ego ipsa 
rapiebam.” Et ursa, “Erantne bestiis raptis parentes?” Leaena 
respondit, “Erant.” Ursa inquit, “Ita liberos caesos lugebant 
sicut nunc tu tuos, ergo tu ipsa sustulisti eodem modo tu 
agebas.” His verbis auditis, leaena silentium diu tenuit culpam 
suam putans itaque carne reiecto poma holeraque sola comedere 
coepit. 

9. Leaena et Sus. 

Sus et leaena litigabant ad invicem. Sus autem dixit leaenae, “Et 
tu, in quo te iactas, pro qua re tantam elevaris in superbiam? 
Labor tuus inanis est, et cum per annum unum labores, non 
potest habere nisi catulum unum. Ego fecunda et grata sum 
hominibus, et per duos quosque menses porto quattuordecim 
porcellos.” 

Quondam rixa inter suem et leaenam orta est. Sus leaenam 
allocuta, “Cumam tu tanta arrogantia gloriaris? Quisnam nescit 
te frustra sudare soles? Tu, toto anno peracto, tantum parire 
potes catulum unum. Fertilis equidem atque hominibus bene 
accepta, propterea quod intra duo menses pario bis septem 
porcellos.” 

Respondit, “Verum est, sed tu paris porcellos, ego leonem.” 
Exemplum est verbosi, qui multa loquitur inutilia. Sapiens autem 
paucis contentus est verbis. 

Cui respondit, “Vera dicis, sed tu paris porcellos, ego leonem.” 
Haec fabula exemplum loquacis praebet, qui plurima nec 
frugifera fert. Prudenti vero sufficit sermo modicus. 

10. Leonis Filius et Homo. 

Leo filio praecipiebat ne cum homine depugnaret, sed dicta eius 
filii animum non tangebant. Cum adolevisset, progreditur 
videtque in agro boves et rogat num homines sint; illi se 
homines esse negant, sed iugum ab homine impositum portare 
dicunt. Tum equum conspicatur et rogat num homo sit. 
“Minime,” inquit; “ego equus, sed homini servio.” Paulo post, 
quendam cernit in silva, ligna cuneis findentem. “Homo videris 
esse,” inquit; “pugnabis igitur mecum.” “Maxime,” inquit ille; 
“sed, quaeso te, distrahe prius hanc arborem.” Leo mox ungulas 
arboris fissurae incutit et dimovit ut cuneus excideret, et sic 
captus est. Omnibus vero viribus adhibitis, pedes de ligno 
retraxit ac ad suum patrem pedibus cruentis reversus est, et ait, 
“Mi pater, si paruissem monitis tuis, ungulas non amisissem.” 

Leo parvulum suum admonebat ut certamen cum homine vitaret. 
Praecepta autem parvulus vix accepit. Paulo post, iam 
adulescens profectus et boves in agro conspectus interrogavit 
utrum homines essent. Cui dixerunt se non esse homines, sed 
pro his, sub iugum, laborare. Deinde equum conspicit atque 
interrogat utrum homo sit. “Haudquaquam,” ait, “immo equus 
sum, servus hominis.” Postea, hominem tandem in silva videt, 
qui ligna cuneis findebat. “Homo videris esse,” ait filius, “ergo 
veniamus in certamen.” Cui respondet, “Libenter, sed, oro te ut 
ante certamen hanc arborem avellas.” Deinde leo ungues in 
arboris fissurae defixos dimovit ut cuneus elaberetur, et tali 
modo comprehensus est. Cum autem maxima cum vi pedes de 
ligno retraxisset atque ad suum patrem pedibus laceratis 
reverteretur, inquit, “Mi pater, si modo dicto tuo audiens 
fuissem, ungulas adhuc haberem.” 

